Skarsvåg skole

Skarsvåg skole var en norsk offentlig grunnskole i fiskeværet Skarsvåg i Nordkapp kommune, Finnmark fylke. Med unntak av skolen på Svalbard var dette fastlandsnorges nordligste skole beliggende på 71° 09° 50” grader nord.

Skarsvåg fikk sin første skolebygning i 1912, en bygning som stod frem til den tvungne evakueringen av Finnmark i 1944 i forbindelse med tyskernes tilbaketrekning for de russiske styrkene. Skolebygningen ble i likhet med resten av bygden brent ned i slutten av oktober dette året.

I forbindelse med gjenoppbygningen av Finnmark efter krigen ble det i 1946 satt opp en midlertidig brakkeskole som tjente frem til den nye, permanente skolen kunne åpne i 1952.

Denne skolen ble igjen erstattet av en større, mere tidsriktig, skole i 1978. Denne nåværende skolebygningen er bygget som et kombinert skole/samfunnshus med teaterscene, badstueanlegg og svømmehall.

Skarsvåg skole ble vedtatt nedlagt av Nordkapp kommune i desember 2011 grunnet lavt elevtall og siste skoledag ble avholdt 9. mars 2012. Elevene som før sognet til skolen blir nå fraktet inn til kommunesenteret Honningsvåg for å gå på skole der.

Referanser

Eksterne lenker
 Nordkapp kommune (eier)
 Utdanningsdirektoratet – Skoleporten: Skarsvåg skole
 Tysk fjernsynsprogram med reportasje ifra Skarsvåg skole (fra 32.50 min.) https://www.youtube.com/watch?v=tKdmBgtrcwo
 Fra nettsiden www.skolehuset.net

Skoler i Nordkapp
Utdanningsinstitusjoner etablert i 1912
Utdanningsinstitusjoner nedlagt i 2012
Nordkapps historie